หุ้นปิดลบ 9.59 จุด วิตกการเมือง ปัจจัยนอกไม่แน่นอน
หุ้นไทย วันที่ 28 พ.ย.62 ดัชนีปิดที่ระดับ 1,597.68 จุด ลดลง 9.59 จุด (-0.60%) มูลค่าการซื้อขาย 43,111.77 ล้านบาท
28 พ.ย. 2562

หุ้นไทย วันที่ 28 พ.ย.62 ดัชนีปิดที่ระดับ 1,597.68 จุด ลดลง 9.59 จุด (-0.60%) มูลค่าการซื้อขาย 43,111.77 ล้านบาท 
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยปรับตัวลงในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างติดลบเฉลี่ย 0.5% เช่นเดียวกับตลาดในยุโรปที่เทรดบ่ายนี้ก็ปรับตัวลงราว 0.3-0.4% ส่วนหนึ่งรับผลจากประธานาธิบดีโดนัลด์ ทรัมป์ ของสหรัฐ ได้ลงนามร่างกฎหมายสนับสนุนการเรียกร้องประชาธิปไตยในฮ่องกง สร้างความกังวลให้กับการเจรจาการค้าระหว่างสหรัฐฯ และจีน
ทั้งนี้ ตลาดหุ้นไทย ปรับตัวลงมากกว่าตลาดอื่น เนื่องจากมีแรงขายเข้ามามากขึ้นหลังจากที่ดัชนีฯหลุดแนวรับสำคัญที่ 1,600 จุด ทำให้สัญญาณทางเทคนิคไม่ดี และยังวิตกปัจจัยการเมืองในประเทศต่อประเด็นเสถียรภาพของรัฐบาลด้วย ทำให้นักลงทุนเลือกที่จะขายทำกำไรหุ้นที่มีกำไรอยู่ออกมา เช่น หุ้นกลุ่มไอซีที และกลุ่มนิคมอุตสาหกรรม ที่น่าจะเป็นการปรับพอร์ตในช่วงที่ตลาดฯยังไม่มีปัจจัยอะไรมากระตุ้น อีกทั้งตลาดฯยังได้รับแรงกดดันจากหุ้น AOT ด้วยหลังจากที่งบฯออกมาไม่ดี
แนวโน้มการลงทุนในวันพรุ่งนี้ (29 พ.ย.) นายถนอมศักดิ์ กล่าวว่า ตลาดฯยังมีโอกาสที่จะปรับตัวลงได้ โดยมีแนวรับ 1,595-1,590 จุด ส่วนแนวต้านให้ไว้ที่ 1,600 ถัดไป 1,605 -1,608 จุด
 
5 หลักทรัพย์ที่มีมูลค่าการซื้อขายสูงสุด
AOT มูลค่าการซื้อขาย 5,036.74 ล้านบาท ปิดที่ 75.50 บาท ลดลง 2.75 บาท
BDMS มูลค่าการซื้อขาย 1,590.84 ล้านบาท ปิดที่ 24.60 บาท เพิ่มขึ้น 0.10 บาท
ADVANC มูลค่าการซื้อขาย 1,523.43 ล้านบาท ปิดที่ 219.00 บาท ราคาไม่เปลี่ยนแปลง
IVL มูลค่าการซื้อขาย 1,504.21 ล้านบาท ปิดที่ 34.25 บาท ลดลง 0.75 บาท 
TMB มูลค่าการซื้อขาย 1,212.29 ล้านบาท ปิดที่ 1.64 บาท ลดลง 0.02 บาท